Wat word nou van Zuma-lening? | Netwerk24
Wat word nou van Zuma-lening?
Deur Adamus P. Stemmet, Durbanville 16 Mei 2018 00:01
Die VBS Bank, die bank wat R7,8 miljoen aan Jacob Zuma voorgeskiet het, is bankrot. Die vraag is of hy dit terugbetaal het.
Die tesourie het 18 maande voor die ineenstorting gewaarsku dat munisipaliteite se beleggings in dié bank onwettig is. Benewens dat die direksie en bestuur seker aanspreeklik gehou behoort te word, geld dit seker vir die munisipale amptenare. Party van hulle het glo kommissie gekry. Ook onwettig.
Wat is die posisie van die Staatsdienspensioenfonds wat 'n 25%-aandeel in die bank het? Sy verlies gaan groot wees. Gaan die fonds 'n eis instel? Teen wie? Teen die Openbare Beleggingskorporasie ook? Wat is gedoen om die belegging te beveilig? Hoekom is daar hoegenaamd in dié bank belê? Is daar opgetree toe die tesourie gewaarsku het?
Hoeveel van hierdie roekelose beleggings moet werkers en pensioentrekkers nog verdra?
Wat het geword van die wetsbepaling dat beleggings tot voordeel van die fonds moet wees?
Dan word daar nog van "due diligence" gepraat!
Wanneer is genoeg genoeg? Die pensioenfonds word leeg belê en niemand word ooit aanspreeklik gehou nie. Wat van die trustees se verantwoordelikheid? Moet hulle nie persoonlik aangespreek word nie? Wat sê die eienaars van die pensioenfonds, die werkers en pensioenarisse?
Wat is die trustees se verduideliking vir hierdie roekelose gemors met die pensioenfonds se geld? Hul stilswye sal nie die probleem laat verdwyn nie.